*Uttale frå landsmøtet til Noregs Handikapforbund 2021:*

Menneskerettane gjeld alle

**Stortinget må sikre menneskerettar for funksjonshemma etter valet 13. september. Inkorporering av FNs funksjonshemmakonvensjon (CRPD) er eit av mange viktige verktøy for å fremje likestilling.**

**Tempoet må auke og vegen mot full likestilling må bli kortare.**

Gjennom 40 år har norske politikarar snakka om likestilling for menneske med nedsett funksjonsevne. På nokre område har vi tatt steg framover, medan det på andre område går i feil retning. I 2013 signerte Noreg CRPD. Men diskrimineringa lever framleis. Det ser også FN. I 2019 kritiserte dei Noreg for å ha gjort altfor lite. Vi treng ein samanhengande og heilskapleg politikk. Vrangførestillingar om funksjonshemma må leggjast vekk.

**Politisk anerkjenning**

Menneskerettane gjeld alle. Lovar og rettar må bli kvardag og røyndom. Styrking og tydeleggjering av grunnleggande rettar er med på å skape eit godt samfunn. Vår tid er no.

Inkorporering av CRPD vil gi ei styrking av menneskerettane i norsk lov. Det vil gjere det vanskelegare å diskriminere, fordi det får juridiske konsekvensar. Ei inkorporering vil gjere det lettare å jobbe for likestilling. Menneskesynet i lovverket blir annleis, og vi får eit verktøy mot diskriminering og for likestilling, inkludering, deltaking og mangfald.

Landsmøtet i NHF vil at:

* Stortinget skal ta funksjonshemmakonvensjonen (CRPD) inn i menneskerettslova.
* menneskerettane skal ligge til grunn for all politikk som vedkjem våre saksfelt.
* CRPD skal få tydelege praktiske konsekvensar for norsk politikk.